《出郭迎施明府值雨赋呈》
明代·李之世

东皋聊极目，一水澹盈盈。望鹢频移棹，瞻凫屡问程。

崧云犹恋辙，紫水已扬旌。岸柳迎风笑，江花夹仗明。

轻阴来晓阁，甘澍遍重城。麦陇初含穗，桑畦并擢茎。

金波呈锦练，玉轸候琴声。笳引香风远，烟消细浪平。

炎方新茂宰，邺下旧词英。徒有临风羡，芳洲采杜衡。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。